2017. gada 20. jūnijā Noteikumi Nr. 343

Rīgā (prot. Nr. 31  14. §)

**Tiesu administrācijas maksas pakalpojumu cenrādis**

Izdoti saskaņā ar

Likuma par budžetu un finanšu

vadību 5. panta devīto daļu

1. Noteikumi nosaka Tiesu administrācijas sniegto maksas pakalpojumu cenrādi.

2. Tiesu administrācija sniedz maksas pakalpojumus saskaņā ar cenrādi (pielikums).

3. Maksas atvieglojumu 50 procentu apmērā Tiesu administrācija piemēro zvērinātiem tiesu izpildītājiem par katras izsoles organizēšanu elektronisko izsoļu vietnē, ja izsoli rīko izpildu lietā, kurā piedzinējs atbrīvots no sprieduma izpildes izdevumu samaksas.

4. Maksu par katras izsoles organizēšanu elektronisko izsoļu vietnē Tiesu administrācija nepiemēro, ja izsole, kas organizēta elektronisko izsoļu vietnē, saskaņā ar Civilprocesa likumā noteikto atzīta par nenotikušu sakarā ar elektronisko izsoļu vietnes drošības pārvaldnieka sniegtu paziņojumu par būtiskiem tehniskiem traucējumiem, kas var ietekmēt izsoles rezultātu.

5. Tiesu administrācija atmaksā personai tās samaksāto naudas summu par šo noteikumu pielikuma 18. un 19. punktā minētajiem pakalpojumiem šādos gadījumos:

5.1. izsole, kas organizēta elektronisko izsoļu vietnē, saskaņā ar Civilprocesa likumā noteikto atzīta par nenotikušu sakarā ar elektronisko izsoļu vietnes drošības pārvaldnieka sniegtu paziņojumu par būtiskiem tehniskiem traucējumiem, kas var ietekmēt izsoles rezultātu;

5.2. izsole, kas organizēta elektronisko izsoļu vietnē, pārtraukta sakarā ar izsoles rīkotāja pieļautu kļūdu izsoles sludinājuma tekstā vai izsoles uzstādījumos elektronisko izsoļu vietnē;

5.3. elektronisko izsoļu vietnes lietotājs nav autorizēts dalībai konkrētā izsolē;

5.4. maksa par šo noteikumu pielikuma 19. punktā minēto pakalpojumu saņemta pēc izsoles noslēguma.

6. Tiesu administrācija šo noteikumu 5. punktā minētajos gadījumos atmaksā personai tās samaksāto naudas summu, ja Tiesu administrācijā iesniegts iesniegums par naudas līdzekļu atmaksu, kurā norādīti dati par personu (fiziskai personai – vārds, uzvārds un personas kods, juridiskai personai – nosaukums un reģistrācijas numurs), kredītiestādes rekvizīti un konta numurs, kurā personai ieskaitāma attiecīgā naudas summa. Tiesu administrācija atmaksā personai attiecīgo naudas summu, veicot pārskaitījumu ar kredītiestādes starpniecību, 15 kalendāra dienu laikā no iesnieguma saņemšanas dienas vai no kāda šo noteikumu 5. punktā minētā gadījuma iestāšanās dienas, ja iesniegums par naudas līdzekļu atmaksu aizpildīts elektronisko izsoļu vietnē, piesakoties dalībai izsolē.

7. Šo noteikumu pielikuma 17.1., 17.2., 18.1. un 18.2. apakšpunkts, kā arī 17.3. un 18.3. apakšpunktā noteiktais attiecībā uz apbūves tiesībām un Kuģu reģistrā reģistrētām peldošām konstrukcijām stājas spēkā vienlaikus ar grozījumiem Civilprocesa likumā, kas paredz, ka zvērināts tiesu izpildītājs parādniekam piederošu kustamu mantu un apbūves tiesības pārdod izsolē elektronisko izsoļu vietnē.

8. Šo noteikumu pielikuma 21. un 23. punkts stājas spēkā 2018. gada 1. jūlijā.

9. Šo noteikumu pielikuma 22. punkts stājas spēkā 2017. gada 1. jūlijā.

10.  Atzīt par spēku zaudējušiem Ministru kabineta 2015. gada 30. jūnija noteikumus Nr. 346 "Tiesu administrācijas maksas pakalpojumu cenrādis" (Latvijas Vēstnesis, 2015, 126. nr.; 2016, 199. nr.).

Ministru prezidents Māris Kučinskis

Tieslietu ministrs Dzintars Rasnačs